**Broj: 711-I-1149-M-103/18-02-16**

Zagreb, 24. kolovoza 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Tončice Božić, članice Povjerenstva za odlučivanje o sukobu interesa, za davanjem mišljenja Povjerenstva,** na 20. sjednici, održanoj 24. kolovoza 2018.g., daje sljedeće

**MIŠLJENJE**

**Na temelju članka 13. stavka 3. ZSSI-a dužnosnica Tončica Božić može za vrijeme obnašanja dužnosti članice Povjerenstva za odlučivanje o sukobu interesa obavljati edukacijsku djelatnost supervizije, bez prethodnog odobrenja Povjerenstva, uz obvezu da u izvješću o imovinskom stanju dužnosnika prijavi Povjerenstvu prihode stečene na temelju obavljene edukacijske djelatnosti, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Tončica Božić, članica Povjerenstva za odlučivanje o sukobu interesa. U knjigama ulazne pošte zahtjev je zaprimljen pod poslovnim brojem: 711-U-2437-M-103/18-01-1 10. kolovoza 2018. g., povodom kojeg se vodi predmet broj M-103/18.

Člankom 3. stavkom 1. podstavkom 45. ZSSI-a propisano je da su predsjednik i članovi Povjerenstva za odlučivanje o sukobu interesa dužnosnici u smislu odredbi ZSSI-a, stoga je Tončica Božić povodom obnašanja dužnosti članice Povjerenstva za odlučivanje o sukobu interesa obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Prije razmatranja predmeta i davanja mišljenja dužnosnica Tončica Božić izuzela se od postupanja i davanja mišljenja u ovom predmetu.

U zahtjevu dužnosnica Tončica Božić navodi kako profesionalno obnaša dužnost članice Povjerenstva za odlučivanje o sukobu interesa, dok je po zvanju supervizorica psihosocijalnog rada. Dužnosnica ističe kako supervizija može biti individualna i grupna, a namjera joj je raditi grupnu superviziju, koju čini ciklus od 10-tak susreta koji se održavaju svaka tri do četiri tjedna, u trajanju od tri do četiri sata. Prema stručnoj literaturu, Ajdukovć, M. i Cajvert, Lj. (2004. g.), Supervizija, Zagreb: Društvo za psihološku pomoć, str. 34., pod supervizijom se podrazumijeva „proces razvoja stručnjaka kao reflektirajućeg praktičara. To je kreativni prostor u kojem stručnjak u zajedništvu i suradnji sa supervizorom uči iz svojih iskustava, traži vlastita rješenja problema s kojima se susreće u radu, uključujući djelotvornije suočavanje sa stresom, sagledava situaciju klijenta i njegove resurse, svoje misli, osjećaje i resurse te odnos s klijentom iz različitih perspektiva…“. Slijedom iznesenog, dužnosnica Tončica Božić traži mišljenje smatra li se supervizija edukacijskom djelatnošću i može li isto obavljati za vrijeme obnašanja javne dužnosti.

Uvidom u izvješće o imovinskom stanju dužnosnika kojeg je dužnosnica Tončica Božić podnijela Povjerenstvu povodom ispravka podataka 16. travnja 2018. g. dužnosnicaje navela kako dužnost članice Povjerenstva za odlučivanje o sukobu interesa obnaša profesionalno uz primitak plaće.

Člankom 13. stavkom 2. ZSSI-a propisano je da dužnosnici koji **profesionalno** obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a **nije potrebno** za obavljanje znanstvene, istraživačke, **edukacijske**, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povjerenstvo utvrđuje kako provođenje supervizije iz područja psihosocijalnog rada, a prema definiciji koja se navodi u stručnoj literaturi koja ukazuje kako je riječ o vođenju stručnog usavršavanja grupe stručnjaka putem razmjene profesionalnih iskustava primjenom tehnike za smanjenje profesionalnog stresa i stvaranje kreativnog prostora za rješavanje profesionalnih dilema, predstavlja obavljanje edukacijske djelatnosti iz članka 13. stavka 3. ZSSI-a, stoga ju dužnosnica može obavljati za vrijeme obnašanja javne dužnosti i bez prethodnog odobrenja Povjerenstva.

Člankom 13. stavkom 4. ZSSI-a propisano je kako su dužnosnici obvezni prijaviti Povjerenstvu prihode koje ostvaruju obavljanjem djelatnosti iz članka 13. stavka 2. i stavka 3. ZSSI-a, stoga se ukazuje dužnosnici Tončici Božić na obvezu da prihode koje ostvari povodom obavljanja predmetne edukacijske djelatnosti redovito prikazuje u izvješćima o imovinskom stanju koje će podnositi istekom svake godine u kojoj su predmetni prihodi ostvareni.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Tončica Božić, osobno
2. Objava na internetskoj stranici Povjerenstva
3. Pismohrana